– Dette er en totalt urimelig dom som faller på meg. Jeg må innrømme at det er nesten umulig å godta dette utfallet, sier Martin Johnsrud Sundby, før han brister i gråt.

– Jeg må stå med denne dommen, og jeg skal klare å stå sterkt i det fordi jeg vet jeg ikke har gjort noe galt. Det eneste jeg kan be om er at dere leser dommen og ser hvor feil det er, sier han.

Skiforbundet kalte onsdag inn til haste-pressekonferanse for å fortelle at Sundby har fått to måneders utestengelse med virkning fra 11. juli. Han er dømt for brudd på WADAs regler for bruk av astmamedisin.

Sundby fratas seieren i to løp i sesongen 2014/15. Han mister dermed sammenlagtseirene i Tour de Ski og verdenscupseieren sammenlagt for denne sesongen.

Dommen falt i Idrettens Voldgiftdomstol, CAS, i forrige uke. Den kan leses i sin helhet her.

Skiforbundet er sterkt uenige i avgjørelsen.

– Martin burde blitt frifunnet, men vi vil selvfølgelig etterfølge og respekterere dommen. Det må ikke være tvil om at vi støtter antidopingarbeidet, sier skipresident Erik Røste på pressekonferansen på Ullevaal Stadion.

Dette er Martin Johnsrud Sundby dømt for: Ekspandér faktaboks Martin Johnsrud Sundby har fått en utestengelse på to måneder, etter at han ikke søkte om medisinsk fritak for sin astmamedisin. Dommen er den mildeste man kan få, og idrettens voldgiftsrett (CAS) begrunner den milde dommen slik: Utøveren var en erfaren utøver på internasjonalt nivå med en karriere som har vart over mange år. Han var videre underlagt regelmessige anti-doping kontroller. Utøveren var fullt ut klar over sine anti-doping forpliktelser.

Legens resept om å bruke salbutamol ved forstøver utenfor et sykehus var muligens tvilsomt fra et medisinsk ståsted. Et medisinsk fritak har i den senere tid vært nødvendig for bruk av salbutamol. Utøveren burde ha utvist særlig forsiktighet i å fastslå i hvilken grad et unntak var gitt i henhold til de relevante reviderte bestemmelser av WADA-koden.

Utøveren synes selv å ha støttet seg utelukkende på sine medisinske rådgivere

og gjorde ingen henvendelse til WADA, FIS eller produsenten før bruk av

forstøveren. En slik forespørsel ble ikke gjort av Dr. Gabrielsen, som erklærte at han kun støttet seg på Mazhar-studien. ​Som formildende omstendigheter anga panelet følgende: Bruken av salbutamol var angitt av utøveren i dopingkontrollskjemaet da han avga prøvene.

Utøveren brukte salbutamol etter legens anvisning.

Utøveren har en medisinsk tilstand som krever bruk av salbutamol.

Utøveren brukte salbutamol innenfor det som var angitt i legens resept.

Regelen utelukker ikke uttrykkelig bruk av forstøver og kunne for alle praktiske formål ha gjort dette for å utelukke mulige misforståelser hos utøvere (og deres rådgivere).

Spørsmål relatert til muligheten for å bruke forstøvere og mengden salbutamol de kunne forstøve mens de holdt seg under grenseverdien ble (tilsynelatende) stilt av amerikanske utøvere. Når de ble spurt, svarte USADA ikke ganske enkelt at enhver utøver som ønsker å forstøve salbutamol må be om et medisinsk fritak (TUE). Istedenfor anbefalte USADA utøvere som ønsker å forstøve å kontakte produsenten for ”å spørre hvilken prosentdel av medikamentet som er brukes blir administrert ved hver dose”. Denne fremgangsmåten, som fokuserer på hvilken mengde av substansen som faktisk når utøverens kropp ved bruk av forstøver, er den som er anvendt av Dr. Gabrielsen, og også av utøveren.

Utøveren brukte forstøveren helt åpent før konkurransene i Davos og Toblach.

Utøveren hadde også brukt forstøver tidligere uten problem

Legen tar på seg skylden

Sundby har, i likhet med Marit Bjørgen, hatt spesialtillatelse til å bruke astmamedisin på grunn av kuldeastma. Sundby har hatt astma helt siden han var barn.

Landslagslege Knut Gabrielsen understreker at Sundby ikke har brukt for mye astmamedisin.

– Han har ikke inntatt mer enn den lovlige grensen, men han tok to tredjedeler av den lovlige dosen på relativt kort tid. Dommen handler ikke om grensen for hvor mye han kan ta. Den må forstås som at det handler ikke om hva pasienten får i seg, men hva du putter i beholderen, forklarer landslagslege Knut Gabrielsen.

Legen understreker:

– Martin er uten skyld i dette. Det er jeg som har misforstått regelverket.

Han forteller også at Sundbys astmaproblemer forverret seg en del på tiden saken gjelder for.

Saken har pågått i 18 måneder. Partene har vært sterkt uenige i om Sundby burde bli straffet.

– Idrettens voldgiftsrett CAS har slått fast at Martin Johnsrud Sundby har brutt WADA-reglementet gjennom feil bruk av den lovlige astmamedisinen Ventoline. Norges Skiforbund tar det fulle og hele ansvaret i saken, fordi forbundet mente det ikke var nødvendig å søke om medisinsk fritak for medikamentbruken, skriver forbundet i en pressemelding.

– Skuffet over dommen

Dette står i pressemeldingen fra Skiforbundet:

CAS-dommen falt i en ankesak etter at dopingpanelet til det internasjonale skiforbundet FIS først hadde frifunnet Johnsrud Sundby. Dommen får ingen innvirkning på resultatene for sesongen 2015/16.

– Vi er skuffet over dommen og mener den rammer Martin på en urimelig måte. Behandlingen av saken har avdekket at regelverket er uklart. Vår erfarne landslagslege har ment at han har behandlet Martin innenfor reglementet. For Norges Skiforbund er det viktig å understreke at Martin har fulgt rådet fra skiforbundets lege slik han er pålagt i landslagskontrakten, og selv er uten skyld i det som har skjedd, sier skipresident Erik Røste.

Skiforbundet har derfor bestemt at de vil erstatte de premiebeløpene Johnsrud Sundby mister som en konsekvens av dommen, til sammen cirka 1,1 millioner kroner.

Samtidig understreker Røste at Norges Skiforbund tar konsekvensen av denne dommen. Man vil følge tolkningen av regelen som CAS har nedfelt, og sørge for at alle norske skiutøvere etterlever denne.

– Vi er tilfredse med at CAS i dommen slår tydelig fast at Martins sak er basert på en «ærlig misforståelse» av hvordan regelverket skal forstås, og at dommerne mener Martin aldri har hatt til hensikt å omgå reglene. Det er ingen konkurransefordel å ha alvorlig astma, tvert imot, sier Røste.

Har fått kritikk for astmamedisinen

Sundby har vunnet Tour de Ski tre ganger på rad. Han har flere ganger fortalt om hvordan kuldeastmaen skaper utfordring for ham når han går på ski.

Spesielt når konkurranse er tette, som i Tour de Ski, har hosteanfallene og pusteproblemene plaget ham ekstra mye, har han fortalt.

De norske løperne som bruker astmamedisin har flere ganger måttet tåle kritikk. Både polske Justyna Kowalczyk og Russland-sjef Jelena Välbe har uttalt at de mener medisinen har en prestasjonsfremmende effekt. Dette

Sundby og Bjørgen har kontret med at det ikke vil være mulig for dem å trene eller konkurrere uten astmamedisin, siden de har store plager.

Landlagslegen gjentok dette på dagens pressekonferanse, og understreket at det ikke er noe prestasjonsfremmende i å ha astma og bruke denne medisinen.

Sundby har tidligere uttalt at astmaen gjør at han bare har 80 prosent av en normal manns lungekapasitet.